Návrh rozhodnutia Rady ktorým sa mení a dopĺňa príloha I k Aktu o pristúpení Bulharska a Rumunska /* KOM/2007/0204 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 24.4.2007 KOM(2007) 204 v konečnom znení Návrh ROZHODNUTIA RADY ktorým sa mení a dopĺňa príloha I k Aktu o pristúpení Bulharska a Rumunska (predložený Komisiou) ODÔVODNENIE Článkom 3 ods. 3 Aktu o pristúpení sa ustanovuje, že Bulharsko a Rumunsko pristupujú k dohovorom a protokolom uzatvoreným medzi členskými štátmi uvedeným v prílohe I. Tento zoznam obsahuje Dohovor z 19. júna 1980 o rozhodnom práve pre zmluvné záväzky otvorenom na podpis v Ríme dňa 19. júna 1980, Dohovor z 10. apríla 1984 o pristúpení Helénskej republiky k Dohovoru o rozhodnom práve pre zmluvné záväzky otvorenom na podpis v Ríme dňa 19. júna 1980, Prvý protokol z 19. decembra 1988 o výklade Súdneho dvora Európskych spoločenstiev k Dohovoru o rozhodnom práve pre zmluvné záväzky otvorenom na podpis v Ríme dňa 19. júna 1980, Druhý protokol z 19. decembra 1988, ktorým sa na Súdny dvor Európskych spoločenstiev delegujú niektoré právomoci vykladať Dohovor o rozhodnom práve pre zmluvné záväzky otvorenom na podpis v Ríme dňa 19. júna 1980, Dohovor z 18. mája 1992 o pristúpení Španielskeho kráľovstva a Portugalskej republiky k Dohovoru o rozhodnom práve pre zmluvné záväzky otvorenom na podpis v Ríme dňa 19. júna 1980, Dohovor z 29. novembra 1996 o pristúpení Rakúskej republiky, Fínskej republiky a Švédskeho kráľovstva k Dohovoru o rozhodnom práve pre zmluvné záväzky otvorenom na podpis v Ríme dňa 19. júna 1980 a Prvý a Druhý protokol o jeho výklade Súdnym dvorom. Pred pristúpením Bulharska a Rumunska k Európskej únii členské štáty 14. apríla 2005 podpísali Dohovor o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Dohovoru o rozhodnom práve pre zmluvné záväzky otvorenom na podpis v Ríme dňa 19. júna 1980 a k Prvému a Druhému protokolu o jeho výklade Súdnym dvorom Európskych spoločenstiev. Bulharsko a Rumunsko by preto mali pristúpiť k Dohovoru z 19. júna 1980 o rozhodnom práve pre zmluvné záväzky v znení dohovoru zo 14. apríla 2005. Dohovor by sa mal preto doplniť do prílohy I Aktu o pristúpení. Návrh ROZHODNUTIE RADY, ktorým sa mení a dopĺňa príloha I k Aktu o pristúpení Bulharska a Rumunska RADA EURÓPSKEJ ÚNIE, so zreteľom na Zmluvu o Európskej únii, so zreteľom na Zmluvu o založení Európskeho spoločenstva, so zreteľom na Akt o pristúpení Bulharska a Rumunska, a najmä na jeho článok 3 ods. 6, so zreteľom na návrh Komisie[1], keďže: (1) Článok 3 ods. 3 Aktu o pristúpení z roku 2005 stanovuje, že Bulharsko a Rumunsko pristupujú k dohovorom a protokolom uzatvoreným medzi členskými štátmi uvedeným v prílohe I. (2) Pred pristúpením Bulharska a Rumunska k Európskej únii členské štáty 14. apríla 2005 podpísali Dohovor o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Dohovoru o rozhodnom práve pre zmluvné záväzky otvorenom na podpis v Ríme dňa 19. júna 1980 a k Prvému a Druhému protokolu o jeho výklade Súdnym dvorom Európskych spoločenstiev[2]. (3) Bulharsko a Rumunsko by preto mali pristúpiť k Dohovoru o rozhodnom práve pre zmluvné záväzky otvorenom na podpis v Ríme 19. júna 1980 a k Prvému a Druhému protokolu o jeho výklade Súdnym dvorom Európskych spoločenstiev v znení dohovoru zo 14. apríla 2005. Dohovor by sa mal preto doplniť do prílohy I Aktu o pristúpení z roku 2005, ROZHODLA TAKTO: Článok 1 Príloha I Aktu o pristúpení z roku 2005 sa mení a dopĺňa takto: V bode 1 sa vkladá táto zarážka: „- Dohovor o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Dohovoru o rozhodnom práve pre zmluvné záväzky otvorenom na podpis v Ríme dňa 19. júna 1980 a k Prvému a Druhému protokolu o jeho výklade Súdnym dvorom Európskych spoločenstiev (Ú. v. EÚ C 169, 8.7.2005, s. 1).“ Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie . V Bruseli […] Za Radu predseda […] [1] Ú. v. EÚ C […], […], s. […]. [2] Ú. v. EÚ C 169, 8.7.2005, s. 1.